Diari Oficial de la Generalitat Valenciana


Sumari del DOGV 9687, del 20-09-2023 (2023/9356)

RESOLUCIÓ de 21 de juliol de 2023, de la Direcció General de Qualitat i Educació Ambiental, per la qual es formula informe d'impacte ambiental del Projecte de línia aeri subterrània de mitjana tensió, de doble circuit, des del suport de la línia L-14 La Venda i L-15 Roch, (ST Beneixama), 20 kV, fins al centre de repartiment que s'instal·larà en el sector número 3, en el terme municipal de Bocairent (València). Expedient: (2748918) 122/2022/AIA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9687

Data del DOGV
:   20-09-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/9356


Data del document
:   21-07-2023

Organisme emissor


Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 21 de juliol de 2023, de la Direcció General de Qualitat i Educació Ambiental, per la qual es formula informe d'impacte ambiental del Projecte de línia aeri subterrània de mitjana tensió, de doble circuit, des del suport de la línia L-14 La Venda i L-15 Roch, (ST Beneixama), 20 kV, fins al centre de repartiment que s'instal·larà en el sector número 3, en el terme municipal de Bocairent (València). Expedient: (2748918) 122/2022/AIA. [2023/9356]  
«Informe d'impacte ambiental  
Expedient: (2748918) 122/2022/AIA.  
Títol: Línia aeri subterrània de mitjana tensió, de doble circuit, des del suport de la línia L-14 La Venda i L-15 Roch, (ST Beneixama), 20 kV, fins al centre de repartiment que s'instal·larà en el Sector núm. 3.  
Promotor: Ajuntament de Bocairent.  
Òrgan substantiu: Servei Territorial d'Indústria, Energia i Mines de València (ATLINE/2020/222/46).  
Localització: Bocairent (València).  
Antecedents i tramitació administrativa  
L'Ajuntament de Bocairent promou l'ampliació de la xarxa aèria de mitjana tensió de distribució d'energia elèctrica, mitjançant la instal·lació d'una línia elèctrica aeri subterrània de 20 kV, per a poder dotar de subministrament elèctric el polígon industrial Sector 3 (Històric) de Bocairent, ateses les previsions d'expansió del territori afectat a aquesta instal·lació.  
Amb data 25 de maig de 2022, el Servei Territorial de València competent en energia (òrgan substantiu) va sol·licitar l'avaluació d'impacte ambiental simplificada del projecte de LASMT de 20 kV promogut per l'Ajuntament de Bocairent (ATLINE/2020/222/46), i es va iniciar aquest expedient d'avaluació d'impacte ambiental. S'adjunta a l'ofici:  
• Estudi d'impacte ambiental del projecte.  
• Projecte de la línia elèctrica.  
• Estudi d'integració paisatgística.  
• Informes sectorials obtinguts.  
En data 18 d'octubre de 2022, es requereix al promotor que presente informació addicional referent a l'estudi d'impacte ambiental, i s'aporta la documentació requerida en data 22 de desembre de 2022.  
  
Com a actuacions prèvies a l'inici de la tramitació simplificada, l'òrgan substantiu, en el si de la tramitació de l'autorització administrativa de la línia elèctrica, ha realitzat consultes als organismes afectats, que han emés els informes següents:  
- Informe de Telefónica, de 17 de febrer de 2022, de caràcter tècnic en què es manifesta que no es troben objeccions al projecte.  
- Informe de la Direcció Territorial de Medi Ambient, de 14 de juny de 2022, amb data de remissió 13 de setembre de 2022.  
En data 11 d'agost de 2022, una vegada revisada la documentació remesa esmentada, aquest òrgan ambiental va fer consultes a les administracions públiques afectades: Direcció General de Medi Natural i Avaluació Ambiental, Subdirecció General d'Ordenació del Territori i Paisatge, i Servei de Patrimoni Cultural.  
S'han rebut fins al moment les contestacions següents:  
• En data 17 d'octubre de 2022, la Direcció Territorial d'Educació, Cultura i Esport emet un informe en què indica la necessitat de realitzar una memòria d'impacte patrimonial, en concret, una prospecció de tot l'àmbit de les obres.  
• Informe favorable condicionat de la Secció Forestal, de 25 d'octubre de 2022 (ref. LI 06/22). El condicionat es refereix a l'adopció de mesures anti-electrocució i anticol·lisió incloses en el Reial decret 1432/2008, en tots els suports i catenàries de la línia, i a la inclusió de mesures de prevenció d'incendis forestals, d'acord amb el Decret 7/2004. Així mateix indica la necessitat d'obtindre informe de l'òrgan gestor del parc natural de la Serra Mariola, per discórrer part de la línia en l'àmbit del PORN d'aquest parc.  
• Informe favorable condicionat de la Unitat d'Espais Naturals Protegits, de data 25 d'octubre de 2022.  
• En data de 10 de gener de 2023, s'emet una resolució de valoració preliminar de repercussions sobre la Xarxa Natura 2000 (ref. 10/SVVS/2022/1159/E), en què es considera que el projecte no tindrà efectes apreciables sobre la Xarxa Natura 2000, sempre que es complisca el condicionat establit en aquesta i, per tant, no haurà de sotmetre's a avaluació detallada dels seus efectes sobre la Xarxa Natura 2000.  
• En data 29 de maig de 2023, el Servei de Gestió Territorial emet un informe en què indica que la línea aéreo-subterrània es troba afectada per risc d'inundació entre els suports 0-7 i 21 i és incompatible segons la normativa del PATRICOVA, i ha de complir les consideracions finals exposades en l'informe.  
En data 2 de maig de 2023, el Servei Territorial de València competent en energia (òrgan substantiu), reitera la petició d'avaluació d'impacte ambiental del projecte.  
A la data de l'emissió de l'informe d'avaluació ambiental, no s'ha rebut l'informe del Servei d'Infraestructura Verda i Paisatge. No obstant això, vist l'àmbit en el qual es desenvolupa el projecte i les característiques d'aquest, aquest òrgan disposa d'elements de judici suficients per a continuar el procediment d'avaluació d'impacte ambiental simplificada.  
  
Consideracions ambientals  
Per a l'emissió d'aquest informe d'impacte ambiental, de conformitat amb l'article 47 de la Llei 21/2013, s'han tingut en compte els criteris de l'annex III d'aquesta.  
Característiques del projecte.  
El projecte té per objecte reforçar el subministrament elèctric del polígon industrial Sector 3 (Històric), amb problemes de proveïment energètic i previsió d'expansió, mitjançant l'execució d'una línia elèctrica aeri subterrània entre el polígon industrial Els Oms i el polígon industrial Sector 3 (Històric).  
El projecte preveu l'execució d'una línia elèctrica aeri subterrània de 20 kV, que s'inicia, mitjançant l'entroncament, en el suport existent de la línia L-14 La Venda i L-15 Roch de la ST Beneixama, en el polígon industrial Els Oms i finalitza en el centre de repartiment en projecte, que se situarà al carrer Comarca del Maestrat del polígon Sector 3, en el terme municipal de Bocairent (València), i es realitza una conversió aeri subterrània en el traçat de la línia.  
La línia serà de doble circuit i comptarà amb 23 suports metàl·lics de tipus gelosia (0-22), amb fonamentació monobloc. Les creueres seran rectes, amb els conductors en un mateix pla horitzontal.  
Els suports projectats se situen pròxims a camins existents, i tenen bona accessibilitat fins a la base, excepte els suports 10, 11 i 12 en els quals serà necessària l'obertura d'un vial d'accés.  
La longitud del tram aeri serà de 3.293 m, en el suport 22 es realitzarà la conversió aeri subterrània, i el tram soterrat és de 70 m. Des d'aquest punt discorrerà en subterrani fins al centre de repartiment que instal·larà al carrer Comarca del Maestrat del PI Sector 3.  
El centre de repartiment se situarà en un edifici prefabricat de 8 m² del qual partirà la línia soterrada per a connectar-se amb una línia preexistent, travessant el viari carrer Comarca del Maestrat del PI Sector 3.  
El projecte fa referència a les mesures de prevenció contra l'electrocució i col·lisió d'ocells, i indica que les noves línies elèctriques es proveiran de salvaocells o senyalitzacions visuals quan així ho determine l'òrgan de la CCAA.  
Ubicació del projecte  
En els projectes de línies elèctriques, la principal alternativa de disseny és la selecció de traçat. D'acord amb l'estudi d'impacte ambiental, s'han analitzat quatre alternatives, inclosa l'alternativa 0, la qual ha sigut descartada pel fet que la instal·lació proposada solucionarà els problemes de proveïment actuals i les previsions futures d'expansió del polígon. Cap d'aquestes preveu el soterrament complet de la línia. De les 3 alternatives proposades, l'alternativa 1 discorre paral·lela a la CV-81, per terrenys agrícoles i parcel·les d'habitatges, i es descarta a causa de la problemàtica generada per nombrosos encreuaments, ocupació de parcel·les i a la impossibilitat d'obtindre permisos de pas. En les alternatives 2 i 3, totes dues allunyades de la CV-81, part del traçat discorre per terreny forestal estratègic, i es tria l'opció que genera menor afecció a zones amb masses arbrades o peus arboris, i s'allunyen dels camins existents 3 dels suports (suports 10, 11 i 12).  
  
La línia elèctrica se situa, principalment, al nord de la carretera CV-81, en sòl no urbanitzable comú. S'alternen àrees en procés d'urbanització (suports 0-5), terreny forestal (6-18) i parcel·les agrícoles (19-21). El suport 21 se situa sobre sòl no urbanitzable protegit, per trobar-se dins dels 50 m de distància al llit fluvial. L'obertura compresa entre el suport 21 i 22 travessa la carretera CV-81.  
L'últim suport (22) i el tram soterrat (des de suport 22 fins a la ST) estan situats en sòl urbà, en zona de nou desenvolupament industrial. El centre de repartiment està sobre sòl no urbanitzable comú.  
Característiques del potencial impacte  
Per a definir els impactes potencials del projecte, es pren com a referència la carretera CV-81 (zones situades al nord i al sud d'aquesta).  
El tram de la línia situat al sud, s'endinsa en l'àmbit de Xarxa Natura 2000, concretament en la ZEPA Serres de Mariola i el Carrascal de la Font Roja, i és en aquest àmbit coincident amb l'àrea d'amortiment del Pla d'ordenació dels recursos naturals del parc natural de la Serra de Mariola, aprovat per Decret 76/2001, de 2 d'abril, del Govern Valencià.  
  
Aquest Decret, en l'article 62 de la secció novena estableix que, «a l'efecte d'instal·lació de noves infraestructures, els eixos viaris perifèrics (carreteres N-340, C-3313 (actual CV-81), C-3316, A-202 i A-203) existents en l'actualitat, tenen la consideració de «corredor de localització d'infraestructures» en una franja de 100 metres d'amplària a cada costat de la mitjana. La realització, si és el cas, de futures actuacions infraestructurals de caràcter lineal, com ara línies elèctriques i de comunicacions, gasoductes o conduccions, ha de dirigir-se amb caràcter prioritari cap a aquests corredors».  
Així mateix, els apartats 2 i 3 de l'article 67 (energia elèctrica), indiquen que: «2. En cas que siga necessari el pas de noves línies elèctriques, hauran de discórrer de manera prioritària pels «corredors d'infraestructures» definits en l'article 62. Les línies elèctriques que no discórreguen per aquests corredors d'infraestructures hauran d'anar obligatòriament enterrades. 3. La instal·lació de línies aèries es realitzarà amb la previsió de dispositius encaminats a impedir la col·lisió o electrocució d'ocells (dispositius salvaocells, aïllament de conductors, etc.)».  
Al nord de la CV-81, els terrenys pels quals es preveu el traçat de la nova línia (tram comprés entre els suports 6 i 18), corresponen a sòl catalogat com a forestal estratègic d'acord amb la cartografia del Pla d'acció territorial forestal de la CV (PATFOR). El projecte no afecta sòl forestal d'utilitat pública gestionat per la conselleria competent en medi ambient.  
La línia discorre per zones de vegetació natural, de pineda heliòfila de regeneració post incendi (incendi de 1994) així com per formacions de matoll de romer i argilaga.  
Durant la fase d'execució serà necessari l'obertura del carrer de seguretat en tot el traçat de la línia que discorre per terreny forestal, així com l'obertura de vials d'accés temporal per als suports 10, 11 i 12, per no trobar-se situats en les proximitats de camins existents. En la resta de suports, les obres són d'escassa envergadura i els accessos a la base dels suports es preveuen pels camins existents. Les actuacions esmentades condicionen la vegetació present i futura, per això és aplicable el Decret 150/2010, de 24 de setembre, del Consell, pel qual s'haurà de mantindre la vegetació forestal en la zona de seguretat de la línia elèctrica, amb la finalitat de reduir el risc d'incendi. Així mateix, s'haurà de complir el que es disposa en el plec general de normes de seguretat en prevenció d'incendis forestals que s'han d'observar en l'execució d'obres i treballs que es realitzen en terreny forestal o en els seus voltants, annex IX del Decret 91/2023, de 22 de juny, del Consell, pel qual s'aprova el Reglament de la Llei 3/1993, de 9 de desembre, forestal de la Comunitat Valenciana, i el Decret 205/2020, d'11 de desembre, del Consell, de regulació dels aprofitaments forestals en forests privades i l'alienació d'aprofitaments forestals en forests gestionades per la Generalitat. Una vegada finalitzades les obres, es netejarà la zona i es restablirà de les afeccions generades.  
  
Una vegada consultada la cartografia de la Generalitat Valenciana (escala 1:50179), s'observa que en l'àmbit del projecte podria estar present l'hàbitat d'interés comunitari 9560, boscos mediterranis endèmics amb Juniperus [que s'aplica a les formacions de savina de muntanya (Juniperus sabina) i/o savina turífera (J. thurifera)], inclòs en l'annex IV del Decret 70/2009, de 22 de maig.  
L'espècie Sternbergia colchiciflora, inclosa en l'annex II. Tàxons protegits no catalogats del Catàleg valencià d'espècies de flora amenaçades, es troba present en les proximitats de l'àmbit del projecte (350 - 400 m).  
Després de consultat el Banc de dades de biodiversitat de la Comunitat Valenciana, es té constància de la presència de les espècies protegides següents: cranc de riu (Austropotamobius pallipes), ofegabous (Pleurodeles waltl) i safrà groc (Sternbergia colchiciflora).  
Els informes emesos per la Direcció General de Medi Natural i Avaluació Ambiental assenyalen la presència en la zona d'Aquila fasciata (àguila astor cuabarrada, en perill d'extinció segons el Catàleg valencià de fauna amenaçada), amb zona de nidificació a 4 km de distància del projecte. L'òrgan competent estima que la zona de nidificació no es veurà afectada per les obres i probablement tampoc es veu afectada el seu espai vital.  
No s'estima afecció sobre el cranc de riu i l'ofegabous, ja que estan lligats a ambients aquàtics i en el projecte no s'afecta cap hàbitat aquàtic, i s'han d'extremar les mesures de precaució durant la realització de les obres, amb la finalitat d'evitar abocaments sobre el medi aquàtic.  
  
La línia projectada afecta l'àrea de protecció de l'avifauna per línies elèctriques, inclosa en la Resolució de 6 de juliol de 2021, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'amplien les zones de protecció de l'avifauna contra la col·lisió i electrocució. En conseqüència, els informes emesos per l'òrgan competent en gestió forestal i el competent en espais naturals protegits indiquen que s'haurà de dotar de protecció anti-electrocucions mitjançant el folrat de connectors en tots els suports de nova construcció i establir mesures anticol·lisió en les catenàries de la línia, en aplicació de l'Rd 1432/2008, abans esmentat.  
  
En relació amb la presència de vies pecuàries al llarg del traçat, l'actuació a afecta dues vies pecuàries, la Carrerada- Assagador del Pla de Sant Jordi i l'Assagador de la Casa del Sant. Els suports de la línia se situen fora de la zona d'afecció. En aplicació de la Instrucció de 13 de gener de 2012, de la Direcció General de Medi Natural, no necessitaran autorització.  
Els informes remesos en relació amb la consulta realitzada a la Direcció General de Medi Natural proposen que es valore l'estudi de traçats alternatius al proposat, que reduïsquen l'afecció a terrenys naturals, com ara el soterrament complet de la línia, i utilitzar la via de servei de la carretera CV-81 (corredor per a infraestructures) i els carrers dels polígons industrials.  
D'acord amb el PATRICOVA, la línia travessarà dues zones afectades per perillositat d'inundació de nivell 6. La zona compresa entre els suports 0 i 7, per endorreisme del Vinalopó, i el suport 21 a causa de la vall del riu Clariano. Una vegada consultat l'òrgan competent en gestió territorial, aquest indica la incompatibilitat de la línia atesa l'afecció existent per risc d'inundació en els suports 0, 1, 2, 3, 4, 5, 6, 7 i 21. Indica la necessitat de justificar l'estudi d'altres opcions com el soterrament de la línia sota camins existents, la reutilització d'estructures existents, el distanciament i/o l'eliminació, amb la finalitat d'evitar les zones d'afecció de risc d'inundació.  
En la fase d'execució, s'estima que la potencial afecció estarà associada a la dispersió de pols, soroll i generació de residus. Les poblacions pròximes es troben a més de 2 km de distància, per la qual cosa no s'estimen molèsties rellevants derivades de l'actuació. S'adoptaran mesures preventives encaminades a reduir la magnitud de l'afecció (manteniment adequat de la maquinària per a evitar vessaments, evitar apilaments fora dels camins existents, etc.), per la qual cosa no s'estima rellevant.  
Serà necessari un reconeixement previ de l'àmbit del projecte, amb la finalitat de detectar i comprovar la presència de les espècies de flora amenaçades.  
En fase de funcionament, atés que l'àmbit del projecte s'endinsa en una ZEPA i la resta de la línia discorre per una zona prioritària d'ocells, d'acord amb el que s'ha indicat en paràgrafs anteriors s'haurà de dotar de protecció antielectrocucions mitjançant el folrat dels connectors en tots els suports de nova construcció i establir mesures anticol·lisió en les catenàries de la línia, en aplicació del Rd 1432/2008.  
Respecte a l'afecció al patrimoni cultural, una vegada consultat l'inventari de la Direcció General de Patrimoni Cultural, en les proximitats del traçat de la línia es troben dos jaciments arqueològics. L'òrgan competent emet un informe en què indica la necessitat de realitzar memòria d'impacte patrimonial, en concret, una prospecció de tot l'àmbit de les obres.  
El funcionament de les línies elèctriques porta associada la generació de camps electromagnètics. El valor d'aquests és major en els voltants de la línia i, en particular, sota la projecció d'aquesta, i decreix amb la distància. No resulta un perill rellevant per a la població.  
El projecte no inclou un programa de vigilància ambiental. S'haurà d'incloure un pla de vigilància ambiental, a fi d'implementar el seguiment ambiental del projecte durant les fases d'execució i explotació.  
  
Conclusió segons els criteris de l'annex III de la Llei 21/2013  
Una vegada realitzada l'anàlisi segons criteris de l'annex III, el projecte de la línia d'evacuació en el terme de Bocairent podria tindre efectes significatius sobre el medi ambient, per la qual cosa es conclou que el projecte ha de sotmetre's a una avaluació d'impacte ambiental ordinària, a fi de definir una nova alternativa amb menor afecció a zones amb el risc d'inundació i que reduïsca la potencial afecció sobre els elements de patrimoni cultural, d'acord amb els informes recaptats en matèria d'ordenació del territori i de patrimoni cultural.  
Consideracions jurídiques  
El projecte de línia elèctrica de voltatge superior a 15 kV i longitud superior a 3 km constitueix un supòsit d'avaluació d'impacte ambiental simplificada, d'acord amb l'article 7.2 de la Llei 21/2103, de 9 de desembre, en concordança amb l'epígraf b) del grup 4 del seu annex II.  
  
L'expedient ha seguit el tràmit d'avaluació d'impacte ambiental simplificada, establit en la secció 2a, capítol 2 del títol II de la Llei 21/2013.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental, la competència sobre l'avaluació d'impacte ambiental de projectes.  
  
De conformitat amb la disposició addicional segona del Decret 10/2023, de 19 de juliol, del president de la Generalitat, pel qual es determina el nombre i la denominació de les conselleries i les seues atribucions, les referències incloses en les disposicions de caràcter general o en els actes administratius a les conselleries suprimides s'hauran d'entendre fetes als departaments que es creen en el decret esmentat, en funció de les competències que se'ls assignen.  
Per tot el que s'ha exposat abans, a proposta del Servei d'Avaluació d'Impacte Ambiental, fent ús de les atribucions que exercisc, resolc:  
  
Primer  
Estimar que el projecte de línia aeri subterrània de mitjana tensió, de doble circuit, des del suport de la línia L-14 La Venda i L-15 Roch, (ST Beneixama), 20 kV, fins al centre de repartiment per instal·lar en el Sector núm. 3, promogut per l'Ajuntament de Bocairent a Bocairent (València), requereix una avaluació d'impacte ambiental ordinària.  
  
Segon  
De conformitat amb el que s'estableix en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la publicació en la seu electrònica de l'òrgan ambiental.  
B. L'informe d'impacte ambiental no és objecte de cap recurs sense perjudici dels que, si escau, siguen procedents en via administrativa o judicial contra l'acte d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes establits en l'article 48 de la Llei 21/2103, de 9 de desembre.  
  
València, 21 de juliol de 2023.- El director general de Qualitat i Educació Ambiental: Joan Piquer Huerga».